Diari Oficial de la Generalitat Valenciana


Sumari del DOGV 4099, del 03-10-2001 (2001/9272)

ACORD de 26 de juliol de 2001, de la Comissió Territorial d'Urbanisme de Castelló, relatiu al pla especial complementari CV-145 entre la N-340 i la CV-10 a Vilanova d'Alcolea.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   4099

Data del DOGV
:   03-10-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/9272


Data del document
:   26-07-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Vilanova d'Alcolea
    * xarxa de carreteres
    * construcció de carreteres
    * pla d'urbanisme

ACORD de 26 de juliol de 2001, de la Comissió Territorial d'Urbanisme de Castelló, relatiu al pla especial complementari CV-145 entre la N-340 i la CV-10 a Vilanova d'Alcolea. [2001/M9272]
  
Vist l'expedient relatiu al pla especial complementari CV-145 entre la N-340 i la CV-10 a Vilanova d'Alcolea, promogut per la Diputació Provincial de Castelló, i de conformitat amb els següents,
  
Antecedents
  
1. El ple de la Diputació Provincial de Castelló, en la sessió de 26 de setembre de 2000, va acordar exposar al públic el pla especial complementari del projecte d'obra pública denominada Millora de la CV-145 des de la N-340 i la CV-10 per Vilanova d'Alcolea. La informació al públic es va efectuar mitjançant anuncis inserits en el periòdic Mediterráneo de 17 d'octubre de 2000 i en el Diari Oficial de la Generalitat Valenciana de 19 d'octubre de 2000. Transcorregut el període d'informació al públic, durant el qual es van formular cinc al·legacions, el ple de la Diputació Provincial va aprovar provisionalment el pla en la sessió de 19 de desembre de 2000.
  
Mitjançant escrit de 18 de gener de 2001, la Diputació Provincial remet l'expedient a la Conselleria d'Obres Públiques, Urbanisme i Transports per a la seua aprovació definitiva. Després de distintes vicissituds, finalment l'expedient té entrada en el Servei Territorial d'Urbanisme el 4 de juny del 2001.
  
2. El pla especial està format per memòria i plànols.
  
3. L'objecte del projecte és servir de documentació complementària, als efectes urbanístics, del projecte de millora de la carretera CV-145 des de la N-340 i la CV-10 per Vilanova d'Alcolea, projecte elaborat per la Diputació Provincial.
  
Segons s'indica en la memòria del pla especial, la Diputació Provincial de Castelló, en la sessió plenària de 30 de novembre de 1999, va aprovar el projecte de millora de la carretera CV-145 des de la N-340 i la CV-10 per Vilanova d'Alcolea.
  
Aquesta obra té la consideració de servei públic, per la qual cosa és necessari verificar la seua compatibilitat amb l'ordenació urbanística i territorial. Així, com vulga que l'emplaçament de les obres s'ubica en sòl classificat com a no urbanitzable del municipi de Vilanova d'Alcolea, sense que es preveja en els documents de planejament en aquests municipis la implantació d'aquesta obra pública, la diputació assenyala que és necessari completar el projecte amb la documentació pròpia d'un pla especial.
  
4. Mitjançant escrit de 5 de juny de 2001 es va sol·licitar informe de l'Oficina del Pla de Carreteres de la COPUT. Igualment, per escrit d'aqueixa mateixa data es va oferir el tràmit d'audiència a l'Ajuntament de Vilanova d'Alcolea. El 23 de juliol de 2001 ha emés informe favorable la Unitat de Carreteres de l'Estat del Ministeri de Foment.
  
Fonaments de dret
  
1. L'article 81 de la Llei 6/1994, de 15 de novembre, Reguladora de l'Activitat Urbanística (en endavant LRAU) estableix que la realització material de qualsevol obra pública exigeix verificar la seua compatibilitat amb l'ordenació urbanística i territorial. El procediment previst en l'article 81 de la LRAU per a efectuar aquesta verificació està desenvolupat en els articles 169 a 171 del Reglament de Planejament de la Comunitat Valenciana, aprovat pel Decret 201/1998, de 15 de desembre (en endavant RPCV).
  
Segons tots aquests preceptes, aqueixa verificació es porta a terme sotmetent el projecte d'obra als tràmits propis de l'aprovació dels plans especials.
  
En el present cas, la Diputació Provincial de Castelló necessita portar a terme el projecte de millora de la carretera CV-145 des de la N-340 i la CV-10 per Vilanova d'Alcolea, per al qual ha utilitzat el procediment previst en els citats preceptes legals.
  
2. L'article 37 de la LRAU estableix que els plans especials poden ser promoguts per les distintes administracions públiques quan, per a poder exercir les seues respectives competències sectorials, necessiten establir noves determinacions en l'ordenació urbanística vigent.
  
Al seu torn, l'article 168.1.B del RPCV estableix que «la convocatòria d'informació al públic i l'aprovació provisional dels plans especials formulats i tramitats per administració no municipal, correspondrà (...) a l'òrgan que dispose la legislació reguladora de l'entitat o organisme promotor del projecte». De conformitat amb aquesta normativa, el ple de la Diputació Provincial de Castelló és competent per a acordar tant el sotmetiment d'informació al públic com l'aprovació provisional del present projecte d'obra tramitat com a pla especial.
  
La tramitació del projecte ha donat ple compliment al que estableix l'article 38.2.B i C de la LRAU, ja que, d'una banda, el projecte diligenciat ha estat exposat al públic tant en l'ajuntament afectat com en un local de l'administració promotora del pla situat en la capital de la província i, per un altre, s'ha donat adequada intervenció a l'ajuntament afectat, que ha pogut al·legar quant ha considerat convenient, sense que haja efectuat cap objecció a l'aprovació del pla.
  
3. La documentació és correcta, d'acord amb el que resulta de l'article 81 de la LRAU i 170.1 del RPCV. En aquest sentit, i conforme al que exigeixen aquests preceptes, s'ha completat el document del projecte bàsic de l'obra amb els documents característics del pla especial.
  
4. L'article 12 de la LRAU estableix, en la seua lletra E, que una de les comeses dels plans especials, complementant o fins i tot modificant el planejament general, és el de la creació o ampliació de reserves de sòl dotacional. D'un altre costat, segons l'article 11 de la LRAU, els plans podran preveure reserves de sòl dotacional en sòl no urbanitzable quan siga convenient per al millor servei públic. Finalment, l'article 58.4 de la LRAU enumera, entre els distints usos previstos dins de les reserves de sòl dotacional públic, el d'infraestructures. De tot això se segueix la possibilitat legal de preveure a través d'un pla especial la creació d'una reserva de sòl dotacional per a la millora de la carretera CV-145 des de la N-340 i la CV-10 per Vilanova d'Alcolea, ja que això constitueix una categoria d'infraestructures
  
5. L'article 170.4 del RPCV estableix que rebut el projecte bàsic tramitat com a pla especial, «la conselleria competent en matèria d'urbanisme pot declarar-lo compatible amb l'ordenació urbanística, bé siga perquè no la modifica o perquè es resol modificar-la assumint en ella el projecte de nova obra pública.
  
En l'últim cas es comprovarà la coherència del model territorial i urbanístic resultant i la suficiència dels documents urbanístics que s'adjunten al projecte per a expressar la nova ordenació.»
  
En el cas que ens ocupa el pla especial complementari a l'obra pública té un abast molt limitat, ja que consisteix exclusivament en l'ampliació i millora d'una carretera provincial ja existent.
  
Així, no hi ha cap obstacle que impedisca el que puga declarar-se la seua compatibilitat amb l'ordenació urbanística.
  
La declaració de conformitat urbanística que l'aprovació d'aquest expedient comporta és independent de la resta d'autoritzacions que l'obra puga necessitar en virtut de l'aplicació de la legislació sectorial, atés que tal declaració ho és exclusivament als efectes de la legislació urbanística.
  
D'això es deriva, en concret que, amb independència de l'aprovació del pla especial, l'execució de l'obra requerisca que la Diputació Provincial obtinga la prèvia declaració d'impacte ambiental de la Conselleria de Medi Ambient.
  
D'un altre costat, igualment s'ha d'assenyalar que, en l'àmbit del pla especial, aquest suposa la plena adaptació de les determinacions del planejament general afectat al que disposa la LRAU, per la qual cosa, en el referit àmbit, s'ha de tenir per produïda la seua homologació sectorial a la referida llei.
  
6. Segons l'article 8.a del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, el director general d'Urbanisme i Ordenació Territorial és competent per a «formular i elevar propostes raonades sobre l'aprovació definitiva de plans als òrgans competents de la Generalitat Valenciana».
  
Al seu torn, l'article 9.1 assenyala que el director general «podrà sotmetre la seua proposta a previ dictamen de la Comissió Territorial d'Urbanisme» i que «si el dictamen es refereix a un municipi de menys de 50.000 habitants, tindrà directament efectes de resolució executòria», mentre que «en els altres casos el dictamen només tindrà efectes informatius i de tràmit». Finalment, segons l'article 6.d del Reglament correspon al conseller «aprovar definitivament els instruments de planejament (...) excepte les excepcions regulades en els articles 5.b) (Plans d'Acció Territorial) i h) (Declaracions d'Interés Comunitari extraordinàries) i 9.1 del Reglament».
  
De l'anterior es dedueix que si el director general sotmet l'assumpte al dictamen de la Comissió Territorial d'Urbanisme, la comissió és l'òrgan competent per a acordar l'aprovació definitiva si el pla «es refereix a un municipi de menys de 50.000 habitants», mentre que «en els altres casos» (açò és, si el pla no es refereix a un municipi de menys de 50.000 habitants) després de l'informe de la comissió l'aprovació definitiva correspondrà al conseller.
  
El pla especial complementari que s'examina afecta un municipi de menys de 50.000 habitants, per la qual cosa, si se sotmet el dictamen a la Comissió Territorial d'Urbanisme, la comissió serà la competent per a aprovar definitivament el pla.
  
En virtut de tot el que antecedeix, la Comissió Territorial d'Urbanisme de Castelló acorda:
  
Aprovar definitivament el pla especial complementari de l'obra pública de millora de la carretera CV-145 des de la N-340 i la CV-10 per Vilanova d'Alcolea, tramitat per la Diputació Provincial de Castelló, declarant la seua compatibilitat amb l'ordenació urbanística.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló de la Plana, 26 de juliol de 2001.- El secretari de la Comissió Territorial d'Urbanisme: Fernando Renau Faubell.